Worcester F 80 Distinctiones

223 Rex

*Rex* dicitur *vir iustus*, [Prou. 29:4]. Primo propter malorum eradicadionem, Prou. [20:8]: *Rex qui sedet in solio iudicii*, *intuitu suo*, *dissipat omne malum*. Sed multi velut Pharao occidunt masculos et feminas, ad suas delicias reseruant, et hoc propter indiscrecionem. Iccirco deniant, Psal. [2:10]: *Et nunc, reges, intelligite, erudimini, qui judicatis terram*. Quamobrem rex Salomonii solam sapientiam petiuit. Sed multi sicut pueri non approbant nisi quod eis placet, Eccle. 10[:16]: Ve, terre, *cuius rex puer est*, etc.

¶ Item dicitur rex propter thesauri congregacionem, Matt. 2[:11]: *Apertis thesauris suis optulerunt ei*, etc. Sed heu quia multi fatue expendunt thesaurum suum, Joan. 4[:46]: *Erat quidam regulus, cuius filius infirmabatur Capharnaum,* quod interpretatur, ager pinguedinis. Et nota quod regi tria debentur timor propter potestatem, honor propter dignitatem, amor propter bonitatem. De primo, Jer. 10[:7]: *Quis non* timebit *te, o Rex*? quasi dicens nullus est qui non debeat timere. Solent reges timeri quando bene seruant iusticiam. Sed nullus seruauit strictius iusticiam quam Deus rex in puniendo primum angelum et primum hominem expellendo de locis voluptatis. Si igitur non pepercit familiaribus et collateralibus quomodo parcet hostibus, Ysai. 32[:1]: *Regna*

/fol. 296rb/

*bit rex, et principes* eius *præerunt in judicio*, quasi dicens, non erit aliquis de suis quin bene assenciet iudicio eius. Sed aliud est quandoque in curiis regum mundanorum vbi aliquando consiliarii eorum temperant et refrenant seruitutem eorum. Sed non sic de rege nostro, ymmo in iudicando tam terribilis erit quod peccatores vellent intrare cauernas vitando nideum sicut viator pro posse vitat ictum fulguris in tempore tempestatis. Nunc posset appellari ad curiam misericordie, sed non tunc, Prou. 20[:28]: *Misericordia et veritas custodiunt regem*. Sed non tunc quia Psal. [74:3]: *Cum accepero tempus, ego justitias judicabo*.

¶ Secundo, rex est honorandus propter dignitatem. Quod si reges terreni, qui modici sunt respectiue iubentur honorari, [1] Pet. 2[:17]: *Regem honorificate*. Quanto magis rex regum, Apo. 19[:16]: *Rex regum et dominus dominancium*. Ipsum autem honoramus si statuta eius, id est, precepta seruamus, quia magnus est dedictus qui non seruantur. Timent mundani statuta regum infringere, quando apponitur pena omnium bonorum uel membri mutilacio. Sed Christi statuta paruipenduntur qui habet potestatem super corpus et animam, Deut. 8[:11]: *Observa, et cave* ne quando *obliviscaris Domini*, etc. Dan. 6[:15]: *Omne decretum, quod* constituit rex, *non* licebis mutare.

¶ Item, regem nostrum honoramus preciosa offerendo sicut patet de tribus Magis, Matt. 2[:1]. Sed quidam econtra dant Deo de substantia temporali parum aut nichil, vtpote paraturas panum et casei, de substantia spirituali dant corpus mundo, animam diablo. Item iuuentutem dant peccato, feces senectutis. Vix dant Deo, filios claudos dant monasterio, mutum cum dicatur, [1] Reg. 9[:20]: *Cujus erunt optima quæque Israël? nonne tibi*, id est, regi Sauli.

¶ Item tercio, rex est diligendus propter bonitatem, sed maxima bonitas relucet in rege Christo, qui indulget quando humiliamur. Stultus esset fur adiudicandus, si se non humiliaret, si sic posset euadere, [3] Reg. 20[:31]: *Audivimus quod reges Israël clementes sint: ponamus* igitur *saccos in lumbis*, etc.